WINMED เทรดคึก! รับพื้นฐานแกร่ง ระดมทุนสร้างห้องปฏิบัติการ – เครื่องมือแพทย์
WINMED เข้าเทรด mai วันแรก กระแสตอบรับดี เดินหน้าระดมทุนสร้างห้องปฏิบัติการ และเครื่องมืออุปกรณ์-วัสดุอุปกรณ์ทางการแพทย์
11 พ.ค. 2564

ดร. สมภพ ศักดิ์พันธ์พนม ประธานกรรมการ บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงิน เปิดเผยว่า APM มีความยินดีที่ได้ร่วมเป็นส่วนหนึ่งในความสำเร็จของ บริษัท วินเนอร์ยี่ เมดิคอล จำกัด (มหาชน) หรือ WINMED โดยการเข้าระดมทุนในตลาดหลักทรัพย์เอ็ม เอ ไอ (mai ) วันที่ 11 พ.ค. 64 นี้ ถือเป็นก้าวสำคัญที่จะช่วยผลักดันให้กิจการเติบโตได้อย่างยั่งยืน และต่อยอดธุรกิจของบริษัท  ณ วันที่ 31 ธ.ค. 63 บริษัทมี D/E Ratio อยู่ที่ระดับ 1.61 เท่า ซึ่งหลังจากได้รับเงินระดมทุนบริษัทจะนำไปชำระคืนเงินกู้บางส่วน จะส่งผลให้บริษัทมีอัตราส่วนหนี้สินรวมต่อทุน (Debt to Equity Ratio: D/E Ratio) ลดลง
“ด้วยวิสัยทัศน์ของคณะผู้บริหาร ที่มีประสบการณ์และความเชี่ยวชาญในธุรกิจกว่า 27 ปี ผนวกกับความมุ่งมั่นทุ่มเทของทีมงาน เชื่อว่า WINMED จะสามารถดำเนินธุรกิจได้อย่างยั่งยืนและมีศักยภาพ อีกทั้งจะสามารถรักษาความเป็นผู้นำธุรกิจนำเข้าและจำหน่ายเครื่องมือ-อุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์” ดร. สมภพ กล่าว
นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED กล่าวว่า การเข้าซื้อขายหุ้นในตลาดหลักทรัพย์เอ็ม เอ ไอ (mai) เป็นวันแรกถือว่าได้รับความสนใจจากนักลงทุนเป็นอย่างดี
โดยการระดมทุนของบริษัทในครั้งนี้ บริษัทพร้อมเดินหน้าลงทุนก่อสร้างห้องปฏิบัติการตรวจหาเชื้อไวรัส  HPV ผ่านชุดเก็บเซลล์จากช่องคลอดด้วยตนเอง (Self Collect) เริ่มก่อสร้าง  ไตรมาส 2/64 คาดรับรู้รายได้ไตรมาส 3/64 และห้องปฏิบัติการที่ครอบคลุมด้านงาน การเตรียมผลิตภัณฑ์เซลล์เพื่อการรักษาด้วยวิธีเซลล์บำบัด (Cell Therapy) เริ่มก่อสร้างไตรมาส 3/64 คาดรับรู้รายได้ไตรมาส 1/65
“ภาพรวมตลาดผลิตภัณฑ์เครื่องมือ-อุปกรณ์ทางการแพทย์ยังมีแนวโน้มที่จะขยายตัว โดยมีปัจจัยสนับสนุนจาก ผู้บริโภคให้ความสำคัญและใส่ใจดูแลสุขภาพมากขึ้น และได้รับการสนับสนุนจากโครงการภาครัฐ ตรวจหาเชื้อ HPV เพื่อเพิ่มประสิทธิภาพในการคัดกรองมะเร็งปากมดลูก หนุนความต้องการใช้ผลิตภัณฑ์ของบริษัทเพิ่มขึ้นต่อเนื่อง อีกทั้งผลิตภัณฑ์ของบริษัทเป็นกลุ่มนวัตกรรมทางการแพทย์ ทำให้มีผู้แข่งขันน้อยราย เน้นการแข่งขันในด้านคุณภาพมากกว่าราคา” นายนันทิยะ กล่าว
นายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงิน กล่าวเสริมว่า WINMED เป็นบริษัทที่มีความเชี่ยวชาญในการดำเนินธุรกิจมีปัจจัยพื้นฐานที่ดี และมีศักยภาพการในการเติบโต
“ภายหลังการระดมทุน WINMED จะสามารถสร้างการเติบโตได้ดี จากฐานะทางการเงินที่แข็งแกร่งและความพร้อมในการดำเนินธุรกิจที่มีประสิทธิภาพ ซึ่งถือเป็นปัจจัยที่จะช่วยสร้างโอกาสดีให้กับนักลงทุน และผู้ถือหุ้นทุกท่านด้วยเช่นกัน โดยบริษัทมีนโยบายจ่ายปันผลให้ผู้ถือหุ้นไม่ต่ำกว่า 40% ของกำไรสุทธิ หลังหักสำรองต่างๆ” นายสมศักดิ์ กล่าว
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) (FSS) ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน กล่าวว่า เชื่อว่า WINMED จะได้รับความสนใจจากนักลงทุนทั้งในการซื้อขายวันแรกและช่วงต่อจากนี้ โดยการเสนอขายหุ้นไอพีโอ WINMED ในวันที่ 30 เม.ย. และ 5-6 พ.ค. ที่ผ่านมา มีการตอบรับจากนักลงทุนเป็นอย่างดี
โดย WINMED จะเป็นหุ้นน้องใหม่ที่สร้างโอกาสการลงทุนที่ดีให้กับนักลงทุน เนื่องจาก WINMED มีความโดดเด่นในด้านความสามารถในการทำกำไรที่อยู่ในระดับสูง เมื่อผนวกกับความพร้อมในการเติบโตตาม Mega Trend ของอุตสาหกรรมและการลงทุนในโครงการห้องปฏิบัติในส่วนของ HPV Self Collect และ Cell Therapy จะทำให้ WINMED สามารถเติบโตได้อย่างต่อเนื่องและแข็งแกร่งในอนาคต